O‘zbekiston Markaziy banki valyutada kredit olganlarning zararlarini qoplab bermasligini ma’lum qildi

O‘zbekiston Markaziy banki valyutada kredit olgan qarzdorlarning so‘m devalvatsiyasi natijasida ko‘rgan zararlarini qoplamaydi. Bu haqda bank nazoratchisi “Gazeta.uz” so‘roviga javob sifatida ma’lum qilgan.

Markaziy bank ma’lumotlariga ko‘ra, banklar taqdim etgan 48,1 foiz (104 trillion so‘mga yaqin) kreditlar xorijiy valyutada. So‘m kursi esa 2019-yil aprelidan buyon 20 foizga pasayib, AQSh dollari 8390 so‘mdan 10 137,94 so‘mga qadar oshdi.
Markaziy bankdan valyutada kredit olgan qarzdorlar uchun imtiyozli valyuta kursini joriy etish yoki valyutadagi kreditlarni so‘mga o‘tkazish bo‘yicha ehtimoliy rejalar to‘g‘risida izoh berish so‘ralgan.
Bunga javoban nazoratchi qarzdorlarning so‘m devalvatsiyasidan ko‘rgan zararlarini qoplash, imtiyozli konvertatsiya kursini joriy etish va valyutadagi kreditlarni imtiyozli kurs bo‘yicha so‘mli kreditlarga o‘tkazish masalasi ko‘rib chiqilmayotgani hamda rejalashtirilmayotganini ma’lum qilgan.
Bunga sabab sifatida taklif etilayotgan choralarning salbiy oqibatlari mavjudligi hamda xalqaro moliya institutlari (Xalqaro valyuta fondi va Jahon banki kabi) buni tavsiya etmayotganini keltirib o‘tgan.
“Har qanday moliyaviy vosita, jumladan, valyutadagi kredit muayyan xatarlarni (valyuta riski, foiz riski va boshqa) o‘z ichiga oladi. Barcha xatarlar qarz oluvchi tomonidan valyuta yoki boshqa turdagi kreditlarni olish bo‘yicha qaror qabul qilish vaqtida mustaqil ravishda har tomonlama hisobga olinishi kerak”, — deya qayd etdi Markaziy bank.
Markaziy bank koronavirus pandemiyasi vaqtida qarzdorlarni qo‘llab-quvvatlash uchun banklar kredit bo‘yicha to‘lovlar muddatini uzaytirib, kechiktirilgan qarzdorlik bo‘yicha penya va jarimalarni hisoblamayotganini ta’kidladi.
Avvalroq O‘zbekiston Markaziy banki tijorat banklari likvidligini 10 foizga oshirishga ruxsat bergan edi.